2.

Il-ħames paragrafu huwa emendat biex jinkludi l-possibbiltà li l-għalla titkabbar f’substrat peress li mhux dejjem hemm għalfejn titkabbar fil-ħamrija. Din l-emenda taffettwa t-taqsima 5 tad-Dokument Uniku. Iż-żoni tal-produzzjoni xierqa għat-tkabbir tal-“Pimiento de Gernika” huma limitati ħafna minħabba l-kundizzjonijiet tat-terren, l-iżvilupp urban u l-pressjoni tal-infrastruttura, u t-tqassim tipiku tal-azjendi żgħar fil-Pajjiż Bask. B’riżultat ta’ dan, l-għelejjel ma jiġux imnewba spiss ħafna u kultant jiġu mnewba speċijiet relatati (tadam/bżar), li jwassal għall-iżvilupp ta’ mikroorganiżmi patoġeniċi fil-ħamrija li tant huma aggressivi li jistgħu jeqirdu għalla. Dawn il-problemi tas-saħħa sinifikanti tal-pjanti jheddu s-sopravivenza tal-“Pimiento de Gernika”, għalla li hija tassew parti mill-agrikoltura tal-parti tal-Atlantiku tal-Pajjiż Bask. Il-mard ewlieni tal-għelejjel li jaffettwa lill-“Pimiento de Gernika” huwa relatat mal-ħamrija, jiġifieri, il-ħamrija (il-materja organika fid-dekompożizzjoni relatata mal-ħamrija) hija l-inokulu ewlieni tagħhom. Il-kawża ta’ dan il-mard relatat mal-ħamrija fiż-żoni klimatiċi tal-Atlantiku tal-Komunità Awtonoma tal-Pajjiż Bask primarjament hija jew virali (Potyvirus jew Tobamovirus) jew fungali. Il-fungi tal-ġeneri Fusarium spp. u Phytophthora ssp. huma sors potenzjali ta’ infezzjoni għall-“Pimiento de Gernika”. Skont stħarriġ tal-ħamrija li sar fl-2014, dawn il-fungi huma preżenti f’70 % tal-ħamrija li tintuża biex jitkabbar il-“Pimiento de Gernika”. Dan kien ikkonfermat minn studju li sar fl-2015 dwar ir-reżistenza għall-Tobamovirus fil-bżar ħelu u l-bżar (“Resistencia al Tobamovirus en guindilla y pimiento”) minn Santiago Larregla. L-istudju mwettaq minn Mireia Núñez-Zofío, Santiago Larregla u Carlos Garbisu, 2011: “Application of organic amendments followed by soil plastic mulching reduces the incidence of Phytophthora capsici in pepper crops under temperate climate”. Crop Protection 30 1563-1572, iddetermina li l-bijodiżinfestazzjoni hija l-uniku mezz ta’ inattivazzjoni tal-inokulu fil-ħamrija li jiġġenera l-mard fungali (oospori ta’ Phytophthora capsici ). Minħabba l-kundizzjonijiet klimatiċi fiż-żona tal-Atlantiku tal-Pajjiż Bask, din il-metodoloġija hija effettiva biss meta tiġi applikata bejn ir-rebbiegħa u s-sajf, li jikkoinċiedu mal-istaġun tat-tkabbir tal-“Pimiento de Gernika”. Bil-ħsieb li jirrispettaw l-ambjent u l-bijodiversità tiegħu, il-bdiewa li jkabbru l-“Pimiento de Gernika” – u jipproduċu dan il-bżar f’konformità ma’ regoli stretti dwar il-produzzjoni integrata li jillimitaw l-użu tal-pestiċidi – għażlu li jużaw substrati għal din l-għalla bħala alternattiva għall-ħamrija. Kif urew l-istudji ta’ hawn taħt, is-substrat jippermetti li x-xniexel tal-pjanta jistabbilixxu ruħhom u jaġixxi bħala sostenn inert għall-pjanta, mingħajr ma jinterferixxi mat-teħid ta’ nutrijenti minnha. Is-substrati xierqa għat-tkabbir tal-“Pimiento de Gernika” huma substrati inerti, għalkemm perċentwal żgħir tal-materja organika jista’ jintuża għall-kumpattazzjoni. L-ebda wieħed minn dawn iż-żewġ komponenti ma jipprovdi xi tip ta’ makronutrijenti jew mikronutrijent li jista’ jiġi assimilat mill-pjanta. Is-substrat huwa primarjament ikkaratterizzat mid-densità baxxa tiegħu, li tippermetti li jgħaddu l-arja u l-ilma mill-istruttura tiegħu. L-istudji huma kif ġej: — Arriaga, H., Nunez-Zofio, M., Larregla, S., Merino, P. 2011. “Gaseous emissions from soil biodisinfestation by animal manure on a greenhouse pepper crop”. Crop Protection 30: 412-419. — Macia, H., Etxeandia A., Domingo M., Amenabar R. 1997. “Effect of different N/K ratios in nutrient solutions on pepper of Gernika”. Acta Horticulturae 40: 475-478. — Larregla, S. 2003. “Etiología y epidemiología de la ‘Tristeza’ del pimiento en Bizkaia” [L-etjoloġija u l-epidemjoloġija tat-“tristezza” tal-bżar f’Biskaia]. Fil-proċess ta’ eżami. Teżi ta’ dottorat. L-Università tal-Pajjiż Bask. Leioa. — Larregla, S., Guerrero, M.M., Mendarte S., Lacasa, A. 2015. “Biodisinfestation with Organic Amendments for Soil Fatigue and Soil-Borne Pathogens Control in Protected Pepper Crops”. Fi: “Organic Amendments and Soil Suppressiveness in Plant Disease Management”, pp. 437-456. — Nuñez-Zofío, M., Garbisu, C., Larregla, S. 2010. “Application of Organic Amendments Followed by Plastic Mulching for the Control of Phytophthora Root Rot of Pepper in Northern Spain”. Acta Horticulturae 883: 353-360. — Nuñez-Zofío, M., Larregla, S., Garbisu, C. 2012. “Repeated biodisinfection controls the incidence of Phytophthora root and crown rot of pepper while improving soil quality”. Spanish Journal of Agricultural Research 10: 794-805. — http://www.euskobaratza.eus/wp-content/uploads/2015/12/ResistenciaTobamovirus_Jorn_Dic15.pdf L-istudji ċċitati jindikaw li ma hemm l-ebda differenza bejn il-prodotti miksuba bl-użu tal-metodi tat-tkabbir fil-ħamrija jew tat-tkabbir fis-substrat. Għaldaqstant, il-possibbiltà tat-tkabbir tal-għalla fis-substrat hija inkluża minħabba li s-substrat jippermetti li jiġu ankrati x-xniexel tal-pjanta, filwaqt li jaġixxi bħala sostenn inert għall-pjanta, mingħajr ma jinterferixxi mat-teħid tan-nutrijenti tal-pjanta. Dan ifisser li l-karatteristiċi tal-“Pimiento de Gernika” ma humiex affettwati. Il-formulazzjoni attwali, li tgħid hekk: Il-fertilizzazzjoni għandha tkun kif jixraq bl-iskop li jinżamm bilanċ bejn in-nutrijenti fil-ħamrija u fil-pjanta, u jinżammu l-livelli tagħhom, filwaqt li jitqies ir-rendiment tal-għalla, l-istat ta’ nutrizzjoni tal-pjanta, il-livell ta’ fertilità fil-ħamrija u l-kontributi minn sorsi oħra (ilma, materjal organiku, eċċ.). hija sostitwita b’dan li ġej: Il-“Pimiento de Gernika” jista’ jitkabbar kemm fil-ħamrija kif ukoll f’substrat. Il-fertilizzazzjoni għandha tkun kif jixraq bl-iskop li jinżamm bilanċ bejn in-nutrijenti fil-ħamrija u fis-substrat, u jinżammu l-livelli tagħhom. Kemm il-ħamrija kif ukoll is-substrat iridu jikkonformaw mal-leġiżlazzjoni rilevanti dwar il-produzzjoni integrata f’kull ħin. Is-substrat użat għat-tkabbir huwa kkaratterizzat mid-densità baxxa tiegħu (30-150 kg/m3), li tippermetti li jgħaddu l-arja u l-ilma mill-istruttura tiegħu, filwaqt li jaġixxi bħala appoġġ inert għall-pjanta, mingħajr ma jinterferixxi mat-teħid tan-nutrijenti tal-pjanta.